**Nordre Nestegard** er en slektsgård i Hol kommune i Buskerud. Gården ligger i høydene ovenfor Hol sentrum med utsikt til Hallingskarvet. Familien drev i mange år Iungsdalshytta som ligger i grenseområdene mellom Jotunheimen og Hardangervidda. Hytta i Iungsdalen er nå overtatt av DNT.

Historie
--------

På gården er det en rikt utsmykket stue der vegger og tak er rosemalt med motiv hentet fra lokal folklore. Lokalhistoriker Knut Medhus skriver i lokalhistorisk vegviser for Hol (s. 115): 

" Den storfelte hallingstugu er bygd i 1944 av timremannen Asle Slåtto og inneheldt bl.a. den praktfulle Trollstugu. Loftet på garden er frå 1883, stolphuset frå 1796. Driftsbygningen er frå 1962. Gamlestugu er truleg bygd av Engebret Larson Nestegard om lag 1810 og flytta dit ho står i dag og noko ombygd av Ola Nestegard om lag 1860».

Medhus skriver at det var «Kongen», Tolleiv Myhren frå Skurdalen som utførte arbeidet. Loftet på gården er bygd i 1780-årene av Lars A. Nestegard. Stolphuset er bygd noen år etter av Lars Larsson Nestegard, og det er trolig også han som har bygget eldhuset. Badstugu og kverna er trolig hus som fulgte med da gården ble flytta på grunn av rasfare i ca. 1750.

Nordre Nestegard ble egen gård etter at Nestegard ble delt på 1630-tallet. Gården har også hatt navnet Skriu. På den udelte gården i tidligere tider finner man brukere fra 1560.

Personer
--------

Mange med etternavnet Nestegard kan føre anene sine tilbake til denne gården øverst i Hallingdal som Ola S. Holto (1842–1911) og Guri Aslesdotter Strand (1853–1909) kjøpte i 1875. Begge fra Ål. Ola kom da fra gården nordre Holto i Kvinnegardslia der Lars Håvard og Aslag Haugen i Hellbillies senere vokste opp. 

Far til Ola, Svein Nilsson Holto (1794-1872), var ute i Napoelonskrigen 1807-1814**.** Sønnen hans, Ola som kjøpte Nordre Nestegard, fikk mot slutten av livet blodforgifting og døde på sjukehus i Drammen etter syv dager. Et lite risp i hånda starta det hele.

Forfatter og målmann Svein Nestegard (1879–1962) var født på gården, og overtok Nordre Nestegard etter foreldrene.[] Svein Nestegard skrev blant annet «Hallingsongen», og drev Hagafoss handel. Han var også mester i hallingdans.

Også spelemannen Hans Jørgen Olson Nestegard (1885–1974) var sønn av Ola og Guri og vokste opp på gården. Hans overtok i voksen alder gårdsbruket Holshagen ved Holsfjorden. Også dette bruket er fremdeles i slektens eie. Hallingdalstunet på Norsk Folkemuseum har flere bygninger fra Holshagen.

Forfatter Dag H. Nestegard er barnebarnet til Hans O. Nestegard. Søsteren er gift med trommeslageren i Hellbillies, Bjørn Gunnar Sando.

Navnet
------

Nestegard betyr den nederste gården, dvs. i forhold til Halingstad.

Referanser
----------

1. ↑  Lauritzen, Per Roger (9. januar 2021). «Iungsdalshytta». *Store norske leksikon*. Besøkt 25. november 2022.
2. ↑  «Forside - Iungsdalshytta». *iungsdalshytta.dnt.no*. Besøkt 25. november 2022.
3. ↑  Folk og fortid i Hol. Bind 3. Ætt og eige. Side 704. Sigurd S. Reinton og Lars Reinton. Grøndahl & søn. Oslo 1972.
4. ↑  «Holto, nordre gnr. 94 bnr. 5». *www.aal-bygdebok.no*. Besøkt 27. november 2022.
5. ↑  «Ål bygdebok». Besøkt 27. november 2022.
6. ↑  «Svein Nestegard · Intervjusamlinga i Ål bygdearkiv». *intervjusamlinga.locloudhosting.net*. Besøkt 27. november 2022.
7. ↑  «Svein Nestegard intervjuet om hallingdansen av NRKs Rolf Mykelbust i 1958» **(engelsk)**. Besøkt 27. november 2022.
8. ↑  «Hallingsongen - Nasjonalbiblioteket». *www.nb.no*. Besøkt 27. november 2022.
9. ↑  «Hans Nestegard – lokalhistoriewiki.no». *lokalhistoriewiki.no*. Besøkt 23. november 2022.
10. ↑  Lokalhistorisk vegvisar. Knut Medhus. Hol Historielag ISBN 82-995197-0-5

Litteratur
----------

* Botolv Baklien, 1987. *Hallingslekter*. ISBN 8299159504.

|  |  |
| --- | --- |
| Oppslagsverk/autoritetsdata | Sentralt stedsnavnregister
 |